Die Stormloper is naby | Netwerk24
Die Stormloper is naby
Deur Stephan Joubert 11 Oktober 2018 00:00
Een van die eerste simbole wat die eerste Christene graag as uitkenningsteken gebruik het, was dié van 'n visserskuit. Jesus se stilmaak van die storm en sy waterwandeling was diep in hul geheue afgedruk.
Hulle het geweet die kerk is nie 'n veilige hawe doer ver buite die storm nie. Hulle het geweet hulle was aan boord van 'n klein skuitjie op die stormsee. En Jesus, hul Heer, was steeds op die stormwaters aan't soek na drenkelinge.
Saam met diegene wat Hy gered het, was Hy op pad terug na sy dissipels toe. Die eerste Christene het Jesus se woorde goed onthou toe Hy daar op die See van Galilea sy bevreesde dissipels op die skuit raakgesien het: "Moenie bang wees nie. Dit is Ek."
Hulle het geweet die groot Stormloper is ook die Een wat storms laat bedaar. Ligvoets op woeste waters, maar ook kalm te midde van vrees wat almal oorweldig – so was Jesus fisiek by sy dissipels in die storm aanwesig. So is Hy nog altyd by sy kerk.